Απόφαση της Επιτροπής
της 20ής Αυγούστου 2001
για την τροποποίηση της απόφασης 97/20/ΕΚ για τη θέσπιση καταλόγου τρίτων χωρών που πληρούν τις προϋποθέσεις ισοτιμίας για τους όρους παραγωγής και διάθεσης στην αγορά δίθυρων μαλακίων, εχινοδέρμων, χιτωνοφόρων και θαλάσσιων γαστεροπόδων
[κοινοποιηθείσα υπό τον αριθμό Ε(2001) 2553]
(Κείμενο που παρουσιάζει ενδιαφέρον για τον ΕΟΧ)
(2001/675/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 91/492/ΕΟΚ του Συμβουλίου, της 15ης Ιουλίου 1991, περί καθορισμού των υγειονομικών κανόνων που διέπουν την παραγωγή και τη διάθεση στην αγορά ζώντων δίθυρων μαλακίων(1), όπως τροποποιήθηκε τελευταία από την οδηγία 97/79/ΕΚ(2), και ιδίως το άρθρο 9 παράγραφος 3 στοιχείο β),
Εκτιμώντας τα ακόλουθα:
(1) Η απόφαση 97/20/ΕΚ της Επιτροπής(3), όπως τροποποιήθηκε τελευταία από την απόφαση 2001/255/ΕΚ(4), καθορίζει τον κατάλογο των τρίτων χωρών από τις οποίες επιτρέπονται οι εισαγωγές δίθυρων μαλακίων, εχινοδέρμων, χιτωνοφόρων και θαλάσσιων γαστεροπόδων, για ανθρώπινη κατανάλωση.
(2) Σύμφωνα με την απόφαση αριθ. 1/2001 της Μεικτής Επιτροπής ΕΚ-Νήσων Φερόε, της 31ης Ιανουαρίου 2001, για τη θέσπιση διατάξεων εφαρμογής του κτηνιατρικού πρωτοκόλλου που συμπληρώνει την συμφωνία μεταξύ της Ευρωπαϊκής Κοινότητας, αφενός, και της κυβέρνησης της Δανίας και της τοπικής κυβέρνησης των Νήσων Φερόε(5), αφετέρου, οι Νήσοι Φερόε αναλαμβάνουν να εφαρμόζουν τις διατάξεις που προβλέπονται στην οδηγία 91/492/ΕΚ του Συμβουλίου και τους κανόνες εφαρμογής που καθορίζονται στις αντίστοιχες αποφάσεις της Επιτροπής. Βάσει των διατάξεων της συμφωνίας αυτής κρίνεται αναγκαίο να εφαρμόζονται στα δίθυρα μαλάκια που κατάγονται ή προέρχονται από τις Νήσους Φερόε και εισάγονται στην ΕΚ οι διατάξεις της οδηγίας 89/662/ΕΟΚ του Συμβουλίου, της 11ης Δεκεμβρίου 1989, σχετικά με τους κτηνιατρικούς ελέγχους που εφαρμόζονται στο ενδοκοινοτικό εμπόριο με προοπτική την υλοποίηση της εσωτερικής αγοράς(6), και, συνεπώς, η χώρα αυτή πρέπει να διαγραφεί από τον κατάλογο των χωρών και των εδαφών που περιλαμβάνται στο παράρτημα της απόφασης 97/20/ΕΚ.
(3) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το παράρτημα της απόφασης 97/20/ΕΚ αντικαθίσταται από το παράρτημα της παρούσας απόφασης.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 20 Αυγούστου 2001.